KIRJALLINEN KYSYMYS E-3443/97 komissiolle esittäjä(t): Nel van Dijk (V) (31. lokakuuta 1997)

Aihe: Hamstereiden vakava tilanne Alankomaissa

1. Tietääkö komissio, että ¨hamstereiden levinneisyysalue Limburgissa on pienentynyt (...) ja pesäkolojen määrä on vähentynyt selvästi¨ siinä määrin, että voidaan puhua ¨erittäin vakavasta tilanteesta¨? ((Is er nog redding voor de hamster? - Weer een Nederlandse diersoort met uitsterven bedreigd (Voidaanko hamsterit vielä pelastaa? - Taas yksi alankomaalainen eläinlaji vaarassa kuolla sukupuuttoon) Maataloudesta, luonnonsuojelusta ja kalastuksesta vastaavan ministeriön alaisuuteen kuuluvan metsän ja luonnon tutkimuslaitoksen sanomalehtikirjoitus, syyskuu 1997. ))

2. Tietääkö komissio, että kaksi ja puoli vuotta sen jälkeen kun Alankomaiden maataloudesta, luonnonsuojelusta ja kalastuksesta vastaava ministeriö antoi ilmoituksen hamstereita koskevasta toimintasuunnitelmasta, hamstereiden pelastamisesta tehdään yhä ensisijaisesti tutkimusta? ((Katso 1. alaviite. ))

3. Tietääkö komissio, että pelastustoimenpiteille ei ole toistaiseksi osoitettu määrärahoja? ((Katso 1. alaviite. Sen lisäksi: Algemeen Dagblad, 18. syyskuuta 1997. ))

4. Mitä aloitteita komissio on tehnyt aikaisemmin esittämieni kysymysten P-0930/95 ((EYVL C 79, 18.3.1996, s. 2. )), E-0950/95 ((EYVL C 91, 27.3.1996, s. 1. )) ja E-0667/97 ((EYVL C 319, 18.10.1997, s. 153. )) johdosta, jotka koskevat Limburgin hamstereita ja elinympäristödirektiivin ((Neuvoston 21. toukokuuta 1992 antama direktiivi 92/43/ETY luonnonvaraisen elinympäristön ja luonnonvaraisen eläimistön ja kasviston suojelemisesta - EYVL L 206, 22.7.1992, s. 7, hamsteri mainitaan liitteessä IV. )) noudattamista? Mitä ovat tulokset?

5. Kuinka paljon hamsterinpesien lukumäärän Limburgissa - viimeksi suoritetun laskennan mukaan vain 99 - on vielä laskettava, ennen kuin komissio nostaa Alankomaita vastaan kanteen perustamissopimuksen velvoitteen rikkomisen johdosta?

Komission jäsenen Ritt Bjerregaardin komission puolesta antama vastaus (15. joulukuuta 1997)

Komissio on parlamentin jäsenen kanssa samaa mieltä siitä, että hamstereiden tilanne vaikuttaa vakavalta ja että hamstereiden levinneisyysalueen supistuminen Limburgissa ja hamsteriyhteisöjen lukumäärän pieneneminen on vastoin luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY (luontotyyppidirektiivi) tavoitteita. Direktiivin tavoitteena on suotuisan suojelun tason varmistaminen lajien luontaisilla levinneisyysalueilla, ja siinä säädetään suojeltujen lajien hoitotoimenpiteistä, jos niiden suojelun taso sitä edellyttää.

Direktiivin 12 artiklassa säädetään, että jäsenvaltioiden on toteutettava tarpeelliset toimenpiteet liitteessä IV olevassa a kohdassa lueteltuja eläinlajeja koskevan tiukan suojelujärjestelmän käyttöönottamiseksi niiden luontaisella levinneisyysalueella ja kiellettävä kaikki näiden lajien yksilöitä koskeva tahallinen pyydystäminen tai tappaminen luonnossa, näiden lajien tahallinen häiritseminen sekä lisääntymis- tai levähdyspaikkojen heikentäminen ja hävittäminen. Hamsteri (cricetus cricetus) mainitaan liitteessä IV olevassa a kohdassa.

Direktiivin 12 artiklan 4 kohdassa säädetään, että jäsenvaltioiden on otettava käyttöön liitteessä IV olevassa a alakohdassa lueteltujen eläinlajien tahatonta pyydystämistä ja tappamista koskeva tarkkailujärjestelmä. Jäsenvaltioiden on saatujen tietojen perusteella suoritettava uusia tutkimuksia tai toteutettava tarvittavia suojelutoimenpiteitä sen varmistamiseksi, että tahattomalla pyydystämisellä tai tappamisella ei ole merkittävää kielteistä vaikutusta kyseisiin lajeihin.

Alankomaiden viranomaiset ovat ilmoittaneet komissiolle, että hamstereiden suojelemiseksi on laadittu erityisiä suojelutoimenpiteitä sisältäviä suunnitelmia, joiden avulla saadaan yleiskuva viranomaisten jo suorittamista ja suunnittelemista toimenpiteistä hamstereiden suojelemiseksi. Alankomaiden viranomaiset ovat ilmoittaneet komissiolle myös erityisestä hamstereiden suojelua koskevasta lisäsuojelusuunnitelmasta vuodelle 1999. Komissio pyytää parlamentin jäsenen esittämän kysymyksen johdosta Alankomaiden viranomaisilta yksityiskohtaisempia tietoja hamstereiden nykyisestä tilanteesta Limburgissa sekä niistä toimenpiteistä, joita viranomaiset aikoivat toteuttaa tilanteen mahdollisimman pikaiseksi parantamiseksi.

Mitä tulee komission parlamentin jäsenen aikaisempien kysymysten johdosta toteuttamiin toimenpiteisiin ja näiden toimenpiteiden tuloksiin, komissio voi ilmoittaa parlamentin jäsenelle, että Alankomaiden viranomaisilta on pyydetty tietoja kyseisistä hankkeista ja hamstereiden suojelusta. Alankomaiden viranomaisten toimittamien tietojen valossa vaikuttaa siltä, että A73-moottoritiehankkeella ja Heerlen-Aken-hankkeella on todennäköisesti hamstereiden kannalta haitallisia vaikutuksia. A73-moottoritiehankkeen osalta arvioitiin, että hamstereiden elinalueita menetettäisiin mahdollisesti 160 hehtaaria, mikä korvataan varaamalla 200 hehtaarin alue hamstereiden suotuisan suojelun tason säilyttämiseksi niiden luontaisella levinneisyysalueella. Myös Heerlen-Aken-hankkeen yhteydessä suunnitellaan korjaavia toimenpiteitä hamstereiden suotuisan suojelun tason säilyttämiseksi niiden luontaisella levinneisyysalueella. Maastricht-Aken-lentokenttähankkeen ja Margraten-hankkeen osalta suoritetaan lisätutkimuksia näiden hankkeiden hamstereihin kohdistuvien vaikutusten arvioimiseksi. Tällöin tutkitaan myös sitä, onko hamsterin suojelemiseksi syytä toteuttaa korjaavia tai lieventäviä toimenpiteitä. Roerdal, Mergelland, Centraal plateau -hankkeen osalta komissiolle ilmoitettiin, että kyseinen alue sisältyy nykyisin luonnonsuojelualueeseen, jossa ei esiinny mitään häiritsevää toimintaa. Alueella toteutetaan erityishankkeita sellaisten toimenpiteiden kokeilemiseksi, joiden avulla pyritään säilyttämään suotuisa suojelun taso hamstereiden luontaisilla levinneisyysalueilla.

Mitä tulee lopuksi hamstereiden yleiseen tilanteeseen Limburgissa, komissio aikoo pyytää Alankomaiden viranomaisilta lisätietoja lajin yleisestä tilanteesta ja muistuttaa viranomaisia heidän luontotyyppidirektiivin mukaisista velvollisuuksistaan hamstereiden suojelemiseksi. Komissio pyrkii varmistamaan luontotyyppidirektiivin noudattamisen, jos näiden tiedustelujen tuloksista käy ilmi, että direktiiviä on rikottu. Edellä mainittujen hankkeiden osalta komissio seuraa kiinteästi hamstereiden suojelua koskevien toimenpiteiden edistymistä varmistaakseen direktiivin vaatimusten noudattamisen.